LSE มหาวิทยาลัย สำหรับผู้นำภาครัฐ
เราทุกคนต่างรู้จักมหาวิทยาลัย Oxford และ Cambridge ซึ่งเป็นมหาวิทยาลัยชั้นนำของประเทศอังกฤษ  แต่มีอีกสถาบันหนึ่งที่มีชื่อเสียง และความโดดเด่นไม่แพ้กัน แถมยังเป็น มหาวิทยาลัยในฝันของนักเรียนหลายๆ คน  LSE หรือ The London School of Economics and Political Science   มหาวิทยาลัยนี้จะน่าสนใจแค่ไหน ลงทุนแมนจะเล่าให้ฟัง
30 ก.ค. 2562

LSE มหาวิทยาลัย สำหรับผู้นำภาครัฐ / โดย ลงทุนแมน
เราทุกคนต่างรู้จักมหาวิทยาลัย Oxford และ Cambridge
ซึ่งเป็นมหาวิทยาลัยชั้นนำของประเทศอังกฤษ
แต่มีอีกสถาบันหนึ่งที่มีชื่อเสียง และความโดดเด่นไม่แพ้กัน
แถมยังเป็น มหาวิทยาลัยในฝันของนักเรียนหลายๆ คน
LSE หรือ The London School of Economics and Political Science
มหาวิทยาลัยนี้จะน่าสนใจแค่ไหน ลงทุนแมนจะเล่าให้ฟัง
LSE เป็นมหาวิทยาลัยเฉพาะทางสายเศรษฐกิจและสังคม ตั้งอยู่ใจกลางกรุงลอนดอน ประเทศอังกฤษ ก่อตั้งในปี ค.ศ. 1895 โดยเหล่าสมาชิกของ สมาคมเฟเบียน
สมาคมเฟเบียน เป็นองค์กรของอังกฤษ ที่สนับสนุนแนวคิดการแทรกแซงของรัฐทางเศรษฐกิจ และสังคม เพื่อความยุติธรรมในสังคมภายใต้ระบบทุนนิยม
การก่อตั้ง LSE เพื่อต้องการสนองหลักการของ เฟเบียน ที่อยากให้สังคมดีขึ้น ด้วยการแก้ไขปัญหาความยากจน และความไม่เท่าเทียม
ในปัจจุบัน "สังคมที่ดีขึ้น" อุดมคตินี้ยังคงเป็นหัวใจหลักของ LSE
ที่ LSE จะเน้นการสอนและวิจัยที่เกี่ยวข้องกับโลกแห่งความจริง
โดยศึกษาข้อเท็จจริงเชิงรุกในประเด็น ความสัมพันธ์ทางเศรษฐกิจและการเมือง
เริ่มแรกมหาวิทยาลัยแห่งนี้ จะให้การศึกษาแก่ชนชั้นสูงทางการเมืองและธุรกิจ ของสหราชอาณาจักร
ซึ่งต่อมา ได้ค่อยๆ นำการศึกษามาสู่ชนชั้นกลางและแรงงาน
 
ปัจจุบัน LSE ถูกจัดให้เป็นมหาวิทยาลัยที่มีชื่อเสียงในด้าน เศรษฐศาสตร์ รัฐศาสตร์ นิติศาสตร์ ปรัชญา บริหารธุรกิจ
ปีการศึกษา 2018/2019 มีจำนวนผู้สมัคร 20,067 คน จำนวนที่รับ 1,601 คน
อัตราการรับเข้าเรียนต่อผู้สมัครแข่งขัน 1 ต่อ 13 คน
LSE แบ่งออกเป็น 28 ภาควิชา เช่น
การบัญชี, เศรษฐศาสตร์, การเงิน, การปกครอง, ประวัติศาสตร์ระหว่างประเทศ, ความสัมพันธ์ระหว่างประเทศ, นิติศาสตร์, การจัดการ, มีเดียและการสื่อสาร, สังคมวิทยา, คณิตศาสตร์, สถิติ, นโยบายสาธารณะ
ปัจจุบัน มีจำนวนนักศึกษา 11,960 คน เป็นนักศึกษาระดับปริญญาตรี 5,090 คน 
เป็นนักศึกษาในระดับที่สูงกว่าระดับปริญญาตรี 6,870 คน
ที่น่าสนใจคือ ปัจจุบันประมาณ 70% ของนักศึกษาที่ LSE จะเป็นนักศึกษาที่มาจากต่างประเทศ 
จึงทำให้ LSE เป็นมหาวิทยาลัยที่มีจุดเด่นเรื่อง ความหลากหลายทางความคิดและวัฒนธรรม
ปัจจุบัน ค่าใช้จ่ายในการเรียนที่ LSE สำหรับนักศึกษาที่อยู่ในสหราชอาณาจักรและสหภาพยุโรป ระดับปริญญาตรีอยู่ที่ประมาณ 355,000 บาท และระดับปริญญาโทประมาณ 560,000 - 1,420,000 บาท
ส่วนนักศึกษาต่างชาติ ในระดับปริญญาตรีจะอยู่ที่ 830,000 บาท ระดับปริญญาโท 870,000 - 1,420,000 บาท
การศึกษาของที่นี่ถือว่ามีมาตรฐานที่สูง ทำให้คนที่จบไปต่างได้รับการยอมรับจากทั่วโลก
บรรดาศิษย์เก่าจำนวนมากต่างเป็น ผู้นำ หรือคนสำคัญของประเทศ องค์กรนานาชาติ รวมถึงข้าราชการระดับสูง
ตัวอย่างบุคคลที่มีชื่อเสียง เช่น  
จอร์จ โซรอส - มหาเศรษฐีผู้เชี่ยวชาญตลาดการเงิน ที่เคยโจมตีค่าเงินปอนด์ ในปี 1992 และค่าเงินบาทในปี 1997
โกจเจรีล รามัน นารายณัน - อดีตประธานาธิบดีอินเดีย
ไช่ อิงเหวิน - ประธานาธิบดีไต้หวัน
ป๋วย อึ๊งภากรณ์ - อดีตผู้ว่าการธนาคารแห่งประเทศไทย
ความตั้งใจของมหาวิทยาลัยแห่งนี้คือ การสร้างและอบรมผู้นำของภาครัฐ เพื่อให้คนเหล่านั้นนำความรู้และประสบการณ์ที่ได้ไปพัฒนาบ้านเมือง และมีส่วนในการทำประโยชน์ต่อสาธารณชน
สุดท้ายก็เพื่อให้สังคมดีขึ้น ตามอุดมคติของมหาวิทยาลัย LSE.. 
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
 
-
-
-